[{"text_idx": "#000003", "text": "Hyfforddiant mewnol sydd wedi\u2019i deilwra"}, {"text_idx": "#000004", "text": "Rydw i\u2019n gweithio gyda gwirfoddolwyr"}, {"text_idx": "#000008", "text": "Gyda\u2019i gilydd, mae\u2019r lluniau yn yr arddangosfa Ni yw\u2019r Newid cynrychioli\u2019r holl aelodau o staff a gwirfoddolwyr sy\u2019n gweithio ar hyd a lled Cymru, yn y 32,000 o fudiadau a amcangyfrifir sydd yn y trydydd sector."}, {"text_idx": "#000010", "text": "Ond gallwn ni gyd gefnogi\u2019r newid hwn. Mae yna elusen neu fenter gymdeithasol sydd eich angen chi. Ewch amdani a helpwch y mudiadau hyn i ffynnu, er lles pawb yng Nghymru."}, {"text_idx": "#000011", "text": "Tynnwyd y lluniau hyn i gyd gan y ffotograffydd Warren Orchard sy\u2019n gweithio\u2019n bennaf yn y cyfryngau a\u2019r sector hysbysebu, i gwmni\u0308au fel Netflix, Channel 4, Universal a Warner Brothers, ac fe enillodd wobr Bafta Cymru yn ddiweddar am ei ddilyniant ar ddechrau penodau cyfres deledu Y Gwyll / Hinterland."}, {"text_idx": "#000013", "text": "Mae Roy ynghyd a\u0302 Michael, Sue, Gwyneth a gwirfoddolwyr eraill yn rhedeg Banc Bwyd Ynys Mo\u0302n. Maent yn benderfynol o leddfu\u2019r diffyg bwyd a\u2019r tlodi maent yn ei weld yn eu cymuned."}, {"text_idx": "#000014", "text": "Mae\u2019r rheini sydd angen cymorth ac sy\u2019n gallu gwneud y daith \u2013 naill ai gan fod ganddynt y pres am y bws neu\u2019n abl yn gorfforol \u2013 yn dod i Eglwys Elim yng Nghaergybi. Maent yn dewis pedair eitem o\u2019r cynnyrch ffres, a roddir gan yr archfarchnad leol, ac yna\u2019n aros am eu harcheb o fwyd sych a bwyd tun, tra mae wyneb cyfeillgar yn cynnig paned a thamaid i aros pryd iddynt."}, {"text_idx": "#000015", "text": "Mae Roy yn gyfrifol am ddanfon bwyd i gefn gwlad, gan ddefnyddio fan trydan, a ariennir gan y Loteri Cod Post ac Horizon, i deithio o gwmpas yr ynys. Dyblodd y danfoniadau hyn fis Ionawr y llynedd. Yn ei farn ef, cafwyd y cynnydd hwn yn y galw am becynnau bwyd brys oherwydd sancsiynau a phum wythnos o oedi mewn taliadau Credyd Cynhwysol."}, {"text_idx": "#000016", "text": "Mae ef bob amser yn barod i fynd yr ail filltir, gan weithio ymhell y tu hwnt i oriau agor y banc bwyd. Cafodd alwad gan fam ofidus yn ddiweddar, ar o\u0302l i\u2019w merch, a oedd yn ei hugeiniau, adael yr ysbyty ar o\u0302l llawdriniaeth ddifrifol a bod heb fwyd am ddeuddydd. Neidiodd Roy yn ei fan i ddanfon bwyd yn arbennig iddi."}, {"text_idx": "#000018", "text": "Mae\u2019n gweithio yn y parc beicio ers saith mlynedd, ac yntau wedi bod yn rasio beiciau ers 20 mlynedd. Mae\u2019n gyn-bencampwr beicio mynydd Cymru a Phrydain, a bellach yn swyddog datblygu beicio mynydd gan dreulio ei ddyddiau\u2019n prynu beiciau, yn datblygu llwybrau ac yn sicrhau grantiau newydd."}, {"text_idx": "#000019", "text": "Mae\u2019r parc beicio nid yn unig wedi meithrin doniau lleol ond hefyd yn cynnig cyfleoedd hyfforddi a gyrfaoedd i\u2019r gymuned leol. Mae hefyd wedi adfywio\u2019r gymuned, gyda thwristiaid nawr yn gwario \u00a316.25 y pen. Yn 2007, pan sefydlwyd Antur Stiniog, dim ond 25c y pen yr oeddent yn ei wario ym Mlaenau Ffestiniog."}, {"text_idx": "#000020", "text": "Mae Antur Stiniog, a arweiniodd y ffordd ar gyfer Zip World Bounce Below, yn dangos sut y gall menter gymdeithasol roi hwb i economi leol y gymuned. Gydag angerdd a brwdfrydedd."}, {"text_idx": "#000022", "text": "Mae gwenyna wedi bod yn nheulu Dafydd ers dros 50 mlynedd. Roedd ei dad-cu, Mike, yn wenynwr o fri, a sefydlodd Wenynfa Pant Derwen. Dechreuodd Dafydd gadw gwenyn pan oedd yn 11 mlwydd oed, gydag un cwch gwenyn. Yn anffodus, bu farw Mike ddwy flynedd yn o\u0302l, ac etifeddodd Dafydd 40 o gychod gwenyn."}, {"text_idx": "#000024", "text": "Bydd Dafydd yn teithio i Slofacia yn 2019. Bydd yn un o dri o gynrychiolwyr o Gymru yng Nghyfarfod Rhyngwladol y Gwenynwyr Ifanc. Dywed ei fod yn dipyn o naturiaethwr ac yn amgylcheddwr, \u201cgan y byddai traean o\u2019n bwyd yn diflannu heb wenyn\u201d."}, {"text_idx": "#000025", "text": "O dan ei reolaeth ef, mae\u2019r cwmni wedi tyfu i 70 o gychod gwenyn, ac yn gwneud elw bach."}, {"text_idx": "#000026", "text": "Mae Suzanne yn ymgyrchydd o fri yn y sector BME, a hynny ers dros 30 mlynedd. Mae hi wedi treulio bron i 20 mlynedd yn ymrwymo i wella gwasanaethau iechyd meddwl i unigolion a chymunedau BME."}, {"text_idx": "#000027", "text": "Yn 2010, unwyd Awetu (yr oedd hi\u2019n Gyfarwyddwr arno) a Chynghrair Pobl Anabl Caerdydd a\u2019r Fro i ffurfio Diverse Cymru a lansiwyd yn 2011, i gydnabod y trafferthion a\u2019r anffafriaeth sy\u2019n wynebu pobl sy\u2019n dioddef anghydraddoldeb yng Nghymru."}, {"text_idx": "#000028", "text": "Mae Suzanne yn arloeswr, a hithau wedi dylunio a chyhoeddi Pecyn Cymorth Cymhwysedd Diwylliannol cyntaf Cymru ar gyfer iechyd meddwl BME yn 2016. Mae\u2019n helpu gweithwyr iechyd proffesiynol a gwasanaethau i ddarparu gofal a chymorth mwy priodol a diwylliannol sensitif i\u2019w grw\u0302p cleientiaid amrywiol."}, {"text_idx": "#000031", "text": "Mae EYST yn elusen arobryn sy\u2019n cefnogi pobl ifanc, teuluoedd ac unigolion BME yng Nghymru. Ers 2005, mae hi wedi tyfu i fod a\u0302 40 aelod o staff a 100 o wirfoddolwyr."}, {"text_idx": "#000032", "text": "Mae Helal wedi bod gydag EYST bob cam o\u2019r ffordd. I ddechrau, fel gweithiwr ieuenctid, a nawr arweinydd Prosiect Adsefydlu Ffoaduriaid o Syria yng Nghaerfyrddin, Powys ac Abertawe. Mae ei di\u0302m ac yntau wedi croesawu 60 o deuluoedd. I lawer, Helal yw\u2019r person cyntaf maent yn ei weld yn y maes awyr."}, {"text_idx": "#000033", "text": "Dywed Helal fod ei waith yn rhoi llawer o foddhad iddo. Ei nod yw helpu teuluoedd, sydd wedi dioddef blynyddoedd o amodau gwersylloedd caeth, i ddechrau meddwl drostynt eu hunain eto. I fyw\u2019n annibynnol, yn eu cartref eu hunain."}, {"text_idx": "#000036", "text": "Salli yw Prif Weithredwr Cyngor Ar Bopeth Sir y Fflint, a hynny ers 2001. Mae ei thi\u0302m o 36 staff yn helpu i gefnogi tua 7,000 o gleientiaid y flwyddyn. Nid yw hyn yn cynnwys aelodau o\u2019u teuluoedd."}, {"text_idx": "#000039", "text": "Bydd hyn yn effeithio ar beth y mae hi\u2019n ei ystyried yw\u2019r rhan orau o\u2019i swydd: datblygu pobl sydd ag angerdd dros gynghori. Ac mae hi\u2019n gweithredu ar ei gair: dechreuodd pob un aelod o\u2019i uwch di\u0302m rheoli fel gwirfoddolwyr."}, {"text_idx": "#000041", "text": "Mae Hope Rescue yn achub bywydau cw\u0302n crwydr a chw\u0302n dieisiau, a hynny ers 2005. O\u2019u canolfan yn Llanharan, maent yn helpu dros 800 o gw\u0302n y flwyddyn, sef tua chwarter yr holl gw\u0302n crwydr yng Nghymru."}, {"text_idx": "#000043", "text": "Mae Hope Rescue yn dibynnu ar wirfoddolwyr fel Lois, Alison ac Angela, sy\u2019n helpu i roi gobaith i gw\u0302n fel Connie. Mae hi\u2019n deirblwydd oed, wedi bod dan ofal Hope Rescue ers Rhagfyr 2016 ac yn chwilio am gartref newydd."}, {"text_idx": "#000047", "text": "Vicky yw Prif Weithredwr Threshold DAS, mudiad sy\u2019n gweithio gyda menywod, dynion, plant a phobl ifanc sy\u2019n dioddef cam-drin domestig a thrais rhywiol, a dynion sy\u2019n arddangos ymddygiad camdriniol."}, {"text_idx": "#000048", "text": "Cafodd Vicky ei geni a\u2019i magu ger Llanelli, a\u2019i chysylltiad cyntaf a\u0302 Threshold DAS (sef Cymorth i Fenywod Llanelli gynt) oedd fel gwirfoddolwr yn 2000.\nO dan ei harweinyddiaeth, mae gan Threshold DAS di\u0302m staff ac ynddo 45 o weithwyr ac \u2013 yn bwysig \u2013 30 o wirfoddolwyr. Fe wnaeth hi hyrwyddo\u2019r angen am raglen cyflawnwyr gwrywaidd yng Nghymru, wrth i Threshold ddod yn un o\u2019r mudiadau menywod cyntaf yng Nghymru i sicrhau cyllid i gynnal Rhaglen Ymyrraeth Gynnar i Deuluoedd a oedd yn cynnwys rhaglen i weithio gyda\u2019r rheini sy\u2019n cam-drin."}, {"text_idx": "#000049", "text": "Mae\u2019r newid hwn mewn cyfeiriad, i weithio hefyd gyda chyflawnwyr gwrywaidd, wedi bod yn ddadleuol. Ond fe wnaeth hi\u2019r penderfyniad hwn ar o\u0302l ymchwil ac ymgynghori helaeth ag aelodau o staff a defnyddwyr gwasanaethau, gan weld pob un ohonynt eisiau dod o hyd i ateb i broblem gynyddol trais gwrywaidd: a chynnig dull sy\u2019n cynnwys y teulu cyfan i\u2019w helpu i aros gyda\u2019i gilydd yn ddiogel neu wahanu\u2019n gyfeillgar."}, {"text_idx": "#000050", "text": "Mae Tirion, sy\u2019n 24 mlwydd oed, yn gweithio\u2019n rhan amser i Amser i Newid Cymru yng Nghaerdydd, wrth astudio ar gyfer gradd Meistr mewn Celf, Iechyd a Llesiant. Mae hi hefyd yn gweithio mewn siop goffi ar y penwythnos."}, {"text_idx": "#000053", "text": "Mae hi wrth ei bodd yn ei swydd ac yn benderfynol o helpu pobl i rannu eu straeon. A hithau a\u0302 phrofiad ei hun o iechyd meddwl, ac wedi colli ffrind drwy hunanladdiad, mae hi\u2019n deall grym straeon i roi cysur a sicrwydd."}, {"text_idx": "#000054", "text": "Bydd un o bob pedwar person yn ymgodymu a\u0302 phroblem iechyd meddwl mewn blwyddyn, a gall y straeon a gasglir gan Tirion helpu pobl i ddeall y gall effeithio ar unrhyw un."}, {"text_idx": "#000055", "text": "Dathlodd Ty\u0302 Hafan ei 20fed pen-blwydd ym mis Ionawr 2019. Dyma un o elusennau gofal lliniarol pediatrig mwyaf blaenllaw Prydain, gan gynnig gofal i blant a chymorth i\u2019w teuluoedd ledled Cymru."}, {"text_idx": "#000056", "text": "Mae Laura yn rhan o\u2019r Ti\u0302m Gofalu am Gefnogwyr, ym mhencadlys yr elusen yn Sili. Mae hi\u2019n gofalu am roddwyr rheolaidd ac yn cynnal ymweliadau misol i godwyr arian sy\u2019n ymdrechu\u2019n ddiflino i hel arian."}, {"text_idx": "#000057", "text": "Mae Laura wedi bod yn ymwneud a\u0302 Ty\u0302 Hafan ers 15 mlynedd. Pan oedd hi\u2019n 18 mlwydd oed, penderfynodd wirfoddoli i Ty\u0302 Hafan. Ers hynny mae hi wedi bod yn llysgennad i\u2019r elusen ac yn asiant blychau casglu, cyn iddi gael ei swydd bresennol."}, {"text_idx": "#000058", "text": "Mae\u2019r elusen fel teulu iddi. Mae\u2019r llun yn ei dangos ym mhrosiect uwchgylchu Ty\u0302 Hafan, yn y gweithdy crefftus, lle mae gwirfoddolwyr a staff yn dod at ei gilydd ddwywaith neu dair yr wythnos i droi eitemau dieisiau yn eitem y gellir ei gwerthu, ac mae\u2019r holl elw\u2019n mynd i\u2019r elusen."}]